Nariadenie Rady (EHS) č. 1300/97
z 30. júna 1997,
ktorým sa mení a dopĺňa nariadenie (EHS) č. 4088/87 stanovujúce podmienky pre uplatňovanie preferenčných ciel na dovozy určitých kvetov pochádzajúcich z Cypru, Izraela, Jordánska, Maroka, Západného Brehu a pásma Gazy
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 113,
so zreteľom na návrh Komisie,
keďže dodatkové protokoly k asociačným dohodám alebo k dohodám o spolupráci medzi Európskym hospodárskym spoločenstvom a Cyprom, Izraelom, Jordánskom a Marokom zabezpečujú preferenčné clá pre ruže a karafiáty dovážané do spoločenstva v rámci limitu colných kvót stanovených pre všetky čerstvé rezané kvety patriace pod KN kód 060310 pochádzajúce z týchto krajín; keďže podľa nariadenia (EHS) č. 1134/91 [1] Západný Breh a pásmo Gazy majú režim preferenčných ciel pre určité poľnohospodárske výrobky, vrátane rezaných kvetov patriacich pod KN kód 060310 v rámci limitov ročnej kvóty; keďže tieto colné výhody sú použiteľné iba na dovozy, u ktorých sú splnené určité cenové podmienky stanovené nariadením (EHS) č. 4088/87 [2]; keďže cenové podmienky, ktoré sa musia dodržiavať pri dovážaní výrobkov, sa stanovujú porovnaním ich cien s výrobnými cenami v spoločenstve;
keďže rozhodnutím 96/206/ESUO, ES [3] spoločenstvo uzavrelo predbežnú dohodu s Izraelom o obchode a o obchodných záležitostiach; keďže toto zahŕňalo dohodu len formou výmeny listov uzatvorených medzi spoločenstvom a Izraelom o dovozoch do spoločenstva čerstvých rezaných kvetov a kvetných pukov vhodných do kytíc a na dekoratívne účely; keďže naposledy uvedenou dohodou sa spoločenstvo a Izrael dohodli prispôsobiť postupy stanovovania výrobných cien v spoločenstve a zaznamenávania dovozných cien;
keďže ako výsledok vyjednávaní s Marokom zameraných na uzatvorenie asociačnej dohody, ktoré viedli okrem iného k dohode o prispôsobení, zavedenej nariadením (ES) č. 3057/95 [4], colných kvót pre kvety, boli odsúhlasené také isté úpravy, ako sú uvedené v predchádzajúcom texte, pokiaľ sa jedná o postupy stanovovania výrobných cien v spoločenstve a zaznamenávania dovozných cien;
keďže ustanovenia dohôd s ostatnými stredomorskými krajinami, na ktoré sa vzťahuje nariadenie (EHS) č. 4088/87 o dovozoch kvetov, nestanovujú žiadnu metódu určovania výrobných cien v spoločenstve a dovozných cien; keďže sa musí zabezpečiť, aby nové postupy boli uplatňované na všetky dovozy pochádzajúce zo stredomorských krajín, na ktoré sa vzťahuje nariadenie (EHS) č. 4088/87;
keďže nariadenie (EHS) č. 4088/87 by sa malo primerane zmeniť a doplniť,
PRIJALA TOTO NARIADENIE:
Článok 1
Nariadenie (EHS) č. 4088/87 sa týmto mení a dopĺňa takto:
1. Články 2, 3 a 4 sa nahrádzajú nasledovnými článkami:
"Článok 2
1. Pre uvedený produkt a pôvod sú preferenčné clá uplatniteľné len vtedy, ak cena dovážaného výrobku predstavuje najmenej 85 % výrobnej ceny spoločenstva uvedenej v článku 3.
2. Dovozné ceny uplatňované pre obdobie dvoch týždňov sa stanovujú pre každý z výrobkov a pôvodov uvedených v článku 1.
Tieto ceny sa stanovujú každých pätnásť dní na obdobie dvoch týždňov nasledujúcich po dátume ich stanovenia.
Dovozné ceny sa stanovujú na základe váženého priemeru cien zaznamenaných na reprezentatívnych dovozných trhoch v spoločenstve.
3. Preferenčné clo sa pozastavuje a zavádza sa clo v zmysle spoločného colného sadzobníka pre každý uvedený výrobok a pôvod, ak stanovená dovozná cena, ako je presne špecifikované v odseku 2, je nižšia ako 85 % výrobnej ceny v spoločenstve stanovenej spôsobom špecifikovaným v článku 3.
4. Preferenčné clo sa znovu zavádza pre každý uvedený výrobok a pôvod, ak stanovená dovozná cena, ako je presne špecifikované v odseku 2, je 85 % alebo viac výrobnej ceny v spoločenstve stanovenej spôsobom špecifikovaným v článku 3.
Článok 3
1. Výrobné ceny spoločenstva uplatňované na obdobie dvoch týždňov sa stanovujú pre každý zo štyroch výrobkov uvedených v článku 1. Tieto ceny sa stanovujú každých pätnásť dní na obdobie dvoch týždňov nasledujúcich po dátume ich určenia.
2. Výrobné ceny spoločenstva sa stanovujú na základe váženého priemeru výrobných cien zaznamenaných na reprezentatívnych dovozných trhoch pre produkciu v spoločenstve.
Článok 4
Ak neexistujú dostatočne reprezentatívne ceny na stanovenie dovozných a/alebo výrobných cien spoločenstva, ako sú presne stanovené v článkoch 2 (2) resp. 3 (2), stanovujú sa na základe posledne stanovených cien."
2. Článok 5 (2) sa nahrádza nasledovným článkom:
"2. V súlade s postupom uvedeným v odseku 1 Komisia:
a) stanoví dovozné ceny, ako je uvedené v článku 2 (2) a výrobné ceny spoločenstva, ako je stanovené v článku 3 (2),
b) ak je to vhodné, pozastaví preferenčné clo a znovu zavedie clo v zmysle spoločného colného sadzobníka, alebo znovu zavedie preferenčné clo.
Medzi jednotlivými zasadaniami riadiaceho výboru však takéto opatrenia prijíma Komisia."
Článok 2
Dvanásť mesiacov po nadobudnutí účinnosti tohto nariadenia Komisia predloží Rade hodnotiacu správu o zavedení tohto nového systému stanovovania výrobných cien spoločenstva podľa možnosti doplnenú o návrhy na úpravy, ktoré sa majú vykonať.
Článok 3
Toto nariadenie nadobúda účinnosť siedmy deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Luxemburgu 30. júna 1997